Vreme extremă în România: cod roșu în Cluj și furtună în București. Alte județe, sub avertizări de cod portocaliu și galben
Vremea extremă a lovit România, iar meteorologii au emis cod roșu de furtună în județul Cluj, în timp ce municipiul București și alte județe sunt sub avertizări de cod portocaliu și galben, cu vijelii, grindină și averse torențiale. În mai multe zone ale țării, acoperișurile blocurilor au fost smulse de vânt, iar numeroase mașini au fost grav avariate. În Vrancea, un bărbat a murit după ce un copac doborât de vânt s-a prăbușit peste el. Și în Capitală, o femeie a ajuns de urgență la spital, după ce ramura unui arbore s-a rupt și a căzut peste ea, în Sector 4. Drumarii au fost nevoiți să intervină pe mai multe drumuri, unde grindina a acoperit carosabilul.